ज्योतिषी हत्याकांड के बाद पुलिस ने सुबेदार को पकड़ा था। सुबेदार को करीब आठ दिन तक खुटहन थाने में रखकर पूछताछ की गई। तमाम पूछताछ के बाद पुलिस को पता नहीं क्या सूझा कि सुबेदार को छोड़ दिया। बीच में कोर्ट में हाजिर हुए कुछ आरोपियों से जब पूछताछ हुई तो सुबेदार की घटना में सक्रिय भागीदारी का पता चला। इसके बाद जब पुलिस ने सुबेदार को खोजना शुरू किया तो वह घर छोड़ भाग गया। घटना में दोनों शूटरों के अलावा तन्नू सिंह और सुबेदार दोनों फरार चल रहे हैं। सुबेदार की तलाश में पिछले सप्ताह भी पुलिस ने छापेमारी की थी लेकिन तब भी उसका कुछ पता नहीं चला था। बृहस्पतिवार शाम को पांच थानों की फोर्स के साथ पुलिस फिर सुबेदार के घर जा धमकी। पुलिस ने घर का हर कोना तलाशा लेकिन सुबेदार का कुछ पता नहीं चला। इतनी संख्या में फोर्स पहुंच जाने से गांव के लोग भी सहम गए। हालांकि लगातार पड़ रहे छापों से लोग अभ्यस्त भी हो गए हैं। छापेमारी की कार्रवाई खत्म कर पुलिस जैसे ही हटी कि सुबेदार का भाई राधेश्याम भी परिवार समेत भाग निकला। राधेश्याम का आरोप है कि पुलिस ने घर में तोड़फोड़ की। तखत तोड़ दिया और बर्तन फेंक दिए। चूल्हा चक्की भी पुलिस ने फोड़ दी।